आशंका जताई जा रही है, इस हादसे में 50 के करीब लोग मारे गए हैं। लेकिन फिलहाल अभी कोई आधिकारिक पुष्टि नहीं हुई है। रेलवे ट्रैक के ठीक पास एक रावण का पुतला जल रहा था। यहां करीब 500 से 700 लोग मौजूद थे। रावण का पुतला जलते ही आतिशबाजी के चलते लोग दूर भागे और उसी दौरान पठानकोट की तरफ से आने वाली ट्रेन अमृतसर आ रही थी। लोग रावण के जलते पुतले और पटरियों पर दौड़ती दो ट्रेनों के बीच फंस गए। बताया जा रहा है कि ट्रैक पर करीब 150 मीटर की दूरी पर लोगों के क्षत-विक्षत शव पड़े हैं। कई दर्जन लोग घायल हो गए। जीआरपी, डॉक्टरों की टीम, रेलवे के अधिकारी सहित कई राहत और बचाव टीमें भी पहुंच गई है। समाचार लिखे जाने तक राहत एवं बचाव कार्य शुरू हो गए थे।